Imtella' Mejju 6, 2021 Mara ta' 70 sena minn Ħaż-Żebbuġ li kienet instabet ħatja li żammet għalija flus tat-tombla organizzata miċ-ċentru ta' matul il-jum ta' Ħad Dingli ġiet illiberata wara li l-imħallef li semgħet l-appell ikkonkludiet li l-provi li tressqu ma kienux biżżejjed biex fuqhom tinstab ħtija. Philippa Borg kienet taħdem partajm fl-imsemmi ċentru u kienet rappurtata lill-awtoritajiet minn studenta tal-MCAST li kienet taħdem fil-post biex tikseb l-esperjenza ta' xogħol. Hija nfurmat lill-awtoritajiet tal-MCAST li min-naħa tagħha nfurmaw lill-Pulizija. Wara li bdiet tinvestiga l-Pulizja ressqitha fil-Qorti. Borg kienet instabet ħatja u minbarra sentejn ħabs sospiżi għal erba' snin l-Qorti tal-Maġistrati ordnat l-interdizzjoni perpetwa tagħha. Hija appellat bl-Imħallef Consuelo Scerri Herrera tgħid li t-tfajla li għamlet ir-rapport ma ħaditx konsiderazzjoni tal-fatt li ċ-ċentru ried jagħti flus lir-rebbieħa minbarra li jiġbor il-flus mill-bejgħ tal-biljetti. L-istess imħallef sostniet li għalkemm seta' kien hemm nuqqasijiet amministrattivi dwar kif jinġabru l-flus u kif jinżammu l-kotba żgur li dan ma kienx ifisser li sar xi reat kriminali min-naħa tal-akkużata. Waqt li qalet li ma setgħetx tistrieħ fuq ix-xiehda tal-istudenta li għamlet ir-rapport u ddikjarata bħala xhud li mhux kredibbli, l-Imħallef Scerri Herrera lliberat lil Borg mill-akkużi miġjubin kontriha mill-Ispettur Christabelle Chetcuti.